Victorie uriașă pentru Simona Halep! TAS i-a redus suspendarea la 9 luni, așa că tenismena poate reveni acum pe teren. Vestea că românca se întoarce în tenis a ajuns și-n presa internațională. Ce au scris publicațiile BBC și L'Equipe?
Simona Halep, în vârstă de 32 de ani, a câștigat la TAS și i-a fost ridicată suspendarea de 4 ani din tenis. Tenismena își pregătește revenirea pe teren, dar va trebui să ia wild-carduri, pentru a participa la turnee.
La scurt timp de la aflarea verdictului, presa internațională a reacționat imediat. L'Equipe, unul dintre cele mai mari site-uri din Franța, a publicat știrea cu sportiva pe prima pagină.
"Tribunalul de Arbitraj Sportiv (TAS) a redus suspendarea Simonei Halep de la 4 ani la 9 luni. Românca, fost număr 1 mondial, a câștigat apelul și va putea reveni pe teren cu efect imediat.
După o audiere de trei zile, în februarie, TAS a decis că testul pozitiv al fostului număr 1 mondial a fost rezultatul unui «supliment contaminat» și că anomaliile din pașaportul său biologic pot fi legate de o «operație chirurgicală», potrivit comunicatului de presă al TAS. Halep a fost depistată pozitiv cu Roxadustat după US Open 2022 și a acuzat compania de suplimente alimentare Quantum Nutrition", a notat L'Equipe.
Vestea că Simona Halep a triumfat la TAS a ajuns și în Anglia. BBC a făcut un material amplu în care detalia problemele Simonei Halep: "De două ori câștigătoare de Grand Slam, Simona Halep a primit o reducere a suspendării. TAS i-a dat 9 luni".
Halep, care inițial a fost interzisă până în octombrie 2026, se temea că cariera ei se va termina dacă TAS nu-i va da câștigat de cauză: "Încrederea mea în proces a fost testată de acuzațiile scandaloase care mi-au fost aduse și de resursele aparent nelimitate care au fost aliniate împotriva mea. Abia aștept să mă întorc în turneu.".
Simona Halep a primit verdict favorabil din partea TAS! Fostul lider mondial a susținut în fața judecătorilor că nu s-a dopat cu bună știință și că suplimentele recomandate de echipa lui Patrick Mouratoglou au fost contaminate. A făcut apel la TAS și a primit o reducere la pedeapsă de 9 luni.
"De-a lungul acestui proces lung și dificil, mi-am menținut convingerea că adevărul va ieși în cele din urmă la iveală și că se va ajunge la o decizie corectă, deoarece sunt și am fost întotdeauna o sportivă curată. Credința mea în acest proces a fost pusă la încercare de acuzațiile scandaloase care mi-au fost aduse și de resursele aparent nelimitate care au fost aliniate împotriva mea. Dar, în cele din urmă, adevărul a prevalat, chiar dacă a durat mult mai mult decât mi-aș fi dorit. Abia aștept să mă întorc în circuit.", a precizat sportiva.